|  |
| --- |
| Ledelsessekretariatet  Rådhuset, 8100 Aarhus C |
| Til NaturErhvervsstyrelsen |

|  |
| --- |
| **Teknik og Miljø**  Ledelsessekretariatet  Aarhus Kommune |
| **Ledelsessekretariatet**  Rådhuset  8100 Aarhus C  Telefon: 89 40 20 00  Direkte telefon: 20 45 23 37  E-mail:  post@mtm.aarhus.dk  Direkte e-mail:  frm@aarhus.dk  www.aarhus.dk  Sag: 16/009369-3  Sagsbehandler:  Frede Markussen |

Vedlagt er Aarhus Kommunes høringssvar i forbindelse med ændring af gødningsnormen.

Det er Aarhus Kommunes opfattelse, at det foreliggende materiale for høringen ikke er fyldestgørende, så konsekvenser for miljø og for borgernes økonomi ikke er klare. Inden der på Christiansborg træffes endelig politisk beslutning er det herfra anbefalingen, at kvalitetssikre oplysningerne samt medtage de overvejelser, vi herfra peger på i høringssvaret. Her har vi eksempelvis beskrevet konsekvenserne i forhold til beskyttelse af vores grundvand. For Aarhus Kommune samt for Samsø Kommune, som vi bistår som led i det forpligtende samarbejde efter kommunalreformen, er såvel de miljømæssige som de økonomiske konsekvenser overraskende negative.

Aarhus Kommune er for det første bekymret for de miljømæssige konsekvenser. Effekten af den ændrede gødskningsnorm estimeres i landbrugsaftalen ved en seriekobling af udelukkende optimistiske skøn.  Aarhus Kommunes gennemgang af høringsmaterialet viser, at den anførte merbelastning med kvælstof er undervurderet. Dette betyder, at forslaget er til mere skade for vandmiljøet i Danmark end angivet. Dette har vi i detaljer redegjort for sidst i høringssvaret. Desuden er det et miljømæssigt problem, at landbrugsaftalen lægger op til, at grundvandet i nitratfølsomme områder udsættes for mere gødning. Vi har i Danmark netop gennemført en kortlægning af, hvor grundvandet er sårbart for nitrat. Kortlægningen mv. for 2,7 milliarder kr. er finansieret af vandforbrugerne. Denne viden skal vi naturligvis anvende i den aktuelle situation i stedet for her og nu at tillade yderligere gødskning i disse områder. Det er under alle omstændigheder et problem, at den nødvendige beskyttelse skal ske via indsatsplaner, fordi den praktiske erfaring med disse er, at de tager meget lang tid at implementere. Desuden kan man forvente, at man i nogle sårbare områder ikke ser et aktuelt behov for at gennemføre den nødvendige beskyttelse eller ganske enkelt ikke har økonomi til det, jævnfør næste afsnit. Grundvandet i de nitratfølsomme områder, hvor der på sigt kommer en indsatsplan med beskyttelse mod nitrat, udsættes derfor i en længere årrække for en for høj nitratbelastning. I de øvrige sårbare områder risikerer vi, at der slet ikke sker en beskyttelse mod mere nitrat, hvorved grundvandsressourcen tager varig skade til ulempe for kommende generationer.

Aarhus Kommune ønsker for det andet at pege på vigtige økonomiske konsekvenser af den ændrede gødskningsnorm – konsekvenser der ikke er redegjort for i høringsmaterialet. Merudgifter til vandforbrugerne vil i nogle dele af Danmark stige markant. Borgerne i Aarhus og i mange andre kommuner vil opleve stigende vandpriser. Dette fordi nogle landmænd skal have erstatning for at undlade den merbelastning af vandmiljøet, som den ændrede gødskningsnorm åbner mulighed for. Det vil sige, at kommunerne må via vandselskaberne kompensere landmændene økonomisk for at sikre, at de fremover ikke gøder **mere** (altså ikke mindre) end de gør i dag. Ikke mindst i de dele af landet, hvor nitratfølsomme områder kombineres med et lille antal forbrugere, kan det blive meget dyrt for de pågældende - som f.eks. på Samsø. Rulles disse konsekvenser ud over de dele af Danmark, der rammes af mere gødning, vil der skulle overføres meget store pengebeløb fra borgerne til landbruget pga. denne ændring. Når udgiften lægges over på vandforbrugerne, skal finansieringen ikke hentes på finansloven. Det betyder, at det ser ud som om, at lovændringen ikke koster noget at gennemføre. Men da forbrugere skal betale, bliver der tale om en indirekte skat. Vel at mærke en skat, som rammer socialt skævt, fordi alle betaler det samme for vandet uafhængig af indtægt, modsat almindelig skat, som er reguleret efter indkomsternes størrelse. De lavtlønnede kommer til at betale forholdsvis mest for denne lov. Aarhus Kommune ser ingen grund til at udelade merudgiften for vandforbrugeren fra den politiske behandling af forslaget om mere gødskning.

For det tredje finder Aarhus Kommune det problematisk, at baggrundsnotater og tekniske rapporter til høringen ikke var tilgængelige, da NaturErhvervstyrelsen sendte materialet i offentlig høring. De første uger af høringsperioden har dermed været forgæves, og Aarhus Kommune opfordrer til, at høringen går om eller i det mindske forlænges. Manglerne i høringsmaterialet og den øjensynligt ulige adgang til materialet udgør et demokratisk problem, og gør naturligvis, at vi og andre høringsberettigede har haft ringere betingelser end ønskeligt for at kunne indgive kvalificerede høringsbidrag.

Med venlig hilsen

Kristian Würtz  
Rådmand for Teknik og Miljø

Tlf.: 8940 2331 / 4043 1213  
E-mail: [kristianw@aarhus.dk](mailto:kristianw@aarhus.dk)

Med venlig hilsen